Wegblystemme tel vir ANC | Netwerk24
Wegblystemme tel vir ANC
Deur Frik Lotz, Sasolburg 11 Februarie 2019 00:00
Daar is weer sommige mense wat sê hulle gaan nie in die verkiesing stem nie omdat hul stem nie 'n verskil gaan maak nie.
Dit is juis waar hulle die fout maak, want 'n wegblystem gaan net die ANC bevoordeel en sterker maak.
Hier is 'n voorbeeld: Gestel daar is tien kiesers waarvan ses vir die ANC stem en vier vir opposisiepartye. Dit beteken die ANC kry 60% en die opposisie 40%. Nou besluit een opposisiekieser om nie te stem nie, wat beteken daar is nou nege kiesers van wie ses nog steeds ANC stem en slegs drie vir die opposisiepartye. Dit beteken die ANC het nou 'n tweederdemeerderheid, en nié omdat meer kiesers vir die ANC gestem het nie, maar omdat een kieser van 'n opposisieparty nie gaan stem het nie.
Dus, jou stem maak wel 'n verskil en 'n groot een daarby.
Dan is daar diegene wat nie stem nie omdat hulle glo nie legitimiteit aan die stelsel wil gee nie.
Feit van die saak is jy gebruik die paaie, hernu jou rybewys, koop kos en betaal BTW, betaal belasting en dies meer, wat beteken jy is deel van die stelsel.
Om dan nie te wil gaan stem nie omdat jy nie deel van die stelsel wil wees nie, hou dan mos nie steek nie, of hoe?
Nee wat, daar is geen verskoning om nie te gaan stem nie.
Moet dus nie op stemdag by die huis bly en dit as net nog 'n vakansiedag beskou nie.
Gaan na jou stempunt toe en maak jou kruisie agter die naam van jou party wat jy ondersteun.
En weer eens, stem vir 'n party wie se waardes min of meer ooreenstem met jou eie waardes.
Sodoende sal jy gemoedsrus hê en weet daar sal beslis omgesien en geveg word vir jou belange, waardes en regte.